Limpopo-plaasmoord: Werker en nog twee vasFoto: SAPD/Facebook Maroela Media het vroeër berig Rina Langenhoven (67) is op die plaas Silver Mist in die Haenertsburg-gebied, naby Tzaneen, vermoor. Kol. Ronel Otto, woordvoerder van die polisie, het gesê die drie verdagtes, onderskeidelik 32, 35 en 45 jaar oud, is Maandagaand in Mshongoville in hegtenis geneem. Volgens Otto het een van die verdagtes voorheen op die plaas gewerk. “Goed wat tydens die voorval uit die huis gesteel is, insluitend ŉ skootrekenaar, radio, televisie en selfone, is in hul besit gevind tydens die inhegtenisneming.” Otto het gesê die verdagtes sal na verwagting Donderdag in die Polokwane-landdroshof verskyn op aanklagte van moord en huisroof. Lt.genl. Dannie Masemola, provinsiale polisiekommissaris, het die ondersoekspan geloof vir die vinnige inhegtenisnemings. Langenhoven se hande was agter haar rug vasgebind en haar mond met kleefband toegeplak. “Dit is nog nie duidelik wat die oorsaak van haar dood is nie. Daar was wonde aan haar liggaam, maar dit is nie duidelik of dit meswonde is en of dit deur ŉ ander wapen veroorsaak is nie. ŉ Nadoodse ondersoek sal gedoen word om die presiese oorsaak van haar dood te bepaal.”